“วินด์ เอนเนอร์ยี่” โชว์กำไรปี 64 ทะลุ 5 พันลบ.! งัดปันผลแจกผู้ถือหุ้น 30.50 บ.
“วินด์ เอนเนอร์ยี่” โชว์กำไรปี 64 อยู่ที่ 5.3 พันลบ. งัดปันผลแจกผู้ถือหุ้น 30.50 บ. และปัจจุบันบริษัทฯยังคงเป็นผู้ผลิตไฟฟ้าพลังงานลมอันดับ 1 ของภูมิภาคเอเชียตะวันออกเฉียงใต้ที่มีการเติบโตอย่างแข็งแกร่ง
1 ก.พ. 2565

ผู้สื่อข่าวรายงานว่า บริษัท วินด์ เอนเนอร์ยี่ โฮลดิ้ง จำกัด หรือ WEH ซึ่งเป็นผู้นำด้านอุตสาหกรรมพลังงานทดแทนในประเทศไทย โดยเฉพาะอย่างยิ่งด้านพลังงานลมที่ปัจจุบันมีส่วนแบ่งตลาดมากถึง 43% ของตลาดพลังงานลมในไทยทั้งหมด
ล่าสุดในปี 2564 บริษัทฯ ประกาศผลการดำเนินงานรายได้เติบโต 10% อยู่ที่ 11,000 ล้านบาท เป็นผลจากปริมาณลมและความพร้อมในการผลิตไฟที่มากขึ้น รวมถึงการขายสิทธิในปริมาณก๊าซเรือนกระจก (Carbon Credit) ส่งผลให้บริษัทสามารถทำกำไรสุทธิประมาณ 5,300 ล้านบาท
ด้านนายณัฐพศิน เชฎฐ์อุดมลาภ ประธานเจ้าหน้าที่บริหาร WEH เปิดเผยว่า บริษัทฯ มีผลการดำเนินงานที่ดีมากในปี 2564 ที่ผ่านมา เนื่องจากบริษัทฯ มีบุคลากรคุณภาพ สามารถสร้างผลตอบแทนให้บริษัทฯ และปฏิบัติตามกฎระเบียบข้อบังคับต่างๆ อย่างเคร่งครัด เพราะบริษัทฯ เจอกับข่าวเสียหายค่อนข้างเยอะ
อย่างไรก็ตามขอยืนยันว่ากระแสลบดังกล่าวไม่เป็นความจริง ซึ่งบริษัทฯ ไม่ได้มีปัญหาในการดำเนินธุรกิจ และไม่มีภาระหนี้ผูกพันในคดีที่อดีตกรรมการและอดีตผู้บริหารได้ทำไว้ ทั้งยังทำกำไรที่ดีอย่างต่อเนื่อง และในปีที่ผ่านมาสามารถจ่ายเงินปันผลให้ผู้ถือหุ้น 30.50 บาทต่อหุ้น หรือกว่า 3,300 ล้านบาท ตอกย้ำความแข็งแกร่งของบริษัทฯได้เป็นอย่างดี
ส่วนหากย้อนดูผลการดำเนินงานช่วงที่ผ่านมา อย่างในปี 2563 มีกำไรสุทธิ  3,728.22 ล้านบาท ส่วนในปี 2562 มีกำไรสุทธิ 4,607.06 ล้านบาท ขณะที่ในปี 2561 มีกำไรสุทธิ 954.36 ล้านบาท และในปี 2560 มีกำไรสุทธิ 263.64 ล้านบาท
สำหรับปัจจุบัน WEH ยังคงเป็นผู้ผลิตไฟฟ้าพลังงานลมอันดับ 1 ของภูมิภาคเอเชียตะวันออกเฉียงใต้ที่มีการเติบโตอย่างแข็งแกร่ง และยังมีความสามารถในการผลิตไฟและกำลังลมเพิ่มขึ้นอย่างต่อเนื่อง สามารถสร้างรายได้ปีละไม่ต่ำกว่า10,000 ล้านบาท และยังคงเป้าหมายในการเป็นผู้นำด้านธุรกิจพลังงานทดแทนรายใหญ่ของเอเชีย พร้อมเตรียมขยายธุรกิจไปนอกอุตสาหกรรมพลังงานทดแทน เพื่อสร้างความเชื่อมั่นให้กับผู้ถือหุ้นและหุ้นส่วนทางการเงินของบริษัทฯ